Sautján tilkynningar um ofbeldi gegn öldruðu fólki bárust til átaks Reykjavíkurborgar gegn heimilisofbeldi fyrstu átta mánuði ársins. Í öllum tilvikum var gerandinn tengdur þolandanum fjölskylduböndum og konur eru í meirihluta þolenda. Félagsráðgjafi segir að líklega sé þetta bara toppurinn á ísjakanum.
Það sem af er þessu ári hafa átta ofbeldismál gagnvart öldruðum verið unnin hjá þjónustumiðstöð Laugardals og Háaleitis. Sigrún Ingvarsdóttir félagsráðgjafi og deildarstjóri hjá þjónustumiðstöðinni hélt erindi um ofbeldi gegn öldruðum á málþingi Félagsráðgjafafélags Íslands í morgun. Hún segir líklegt að svipaður málafjöldi sé hjá öðrum þjónustumiðstöðvum borgarinnar. Aldraðar konur verða oftar fyrir ofbeldi en aldraðir karlar og eftir því sem fólk verður eldra er það líklegra.
Þeir sem eru í veikustu stöðunni eru í meiri hættu en þeir sem eru ekki veikir.
Í þeim málum sem hafa komið inn á borð borgarinnar er gerandinn tengdur þolandanum.
Oft eru það uppkomin börn - stundum eru það makar. Ef það hefur verið heimilisofbeldi þá er ekkert sem breytist við 67 ára aldurinn, jafnvel að ofbeldið verði verra.
Það eru bara alvarlegustu málin þar sem er kölluð til lögregla. En ég held að það sé bara toppurinn á ískjakanum - málin þar sem leitað er til lögreglu, aðeins fleiri til þjónustumiðstöðvarinnar en svo eru líka mál þar sem enginn leitar.
Er þetta eins og með flestar aðrar tegundir af ofbeldi - það er mjög lítill hluti sem er tilkynntur? Já og ég hugsa að það sé jafnvel minna heldur en hjá öðrum aldurshópum.